ศิลปินแกว่งปาก ติ-ชุดตุ๊กตุ๊กห่วย
โดนโต้กลับอยากดัง รมต.ชื่นชมแนวคิด,กระแสดราม่า มงกุฎลงผิดหัว ยังเป็นทอล์กออฟเดอะเวิลด์ไม่จบ ชาวโคลอมเบียปลอบใจ อารีอาดนา กูเตียร์เรซ อรีวาโล มิสโคลอมเบียว่า ยังเป็นมิสยูนิเวิร์สในใจเพื่อนร่วมชาติตลอดไป ขณะที่เว็บไซต์วิทยุข่าวแค้นเคือง จวกพิธีกรที่ประกาศผิดว่าทำลายความฝันของคนทั้งประเทศ บรรดาทนายความกำลังร่างจดหมายจ่อร้องเรียนผู้จัดงาน ขณะที่ชุด ตุ๊กตุ๊กไทยแลนด์ ของน้องแนท ที่ได้รางวัลชุดประจำชาติยอดเยี่ยมจากเวทีระดับโลก จนคนไทยแทบทั้งประเทศภูมิใจ ก็เกิดกระแสเช่นกัน ถูก ศิลปินแห่งชาติ เจ้าของฉายา สิงห์สนามหลวง โพสต์หมิ่นว่ารสนิยมห่วยแตก,ยังคงเป็นกระแสทอล์กออฟเดอะเวิลด์ สำหรับการประกวดมิสยูนิเวิร์ส 2015 ที่เกิดความผิดพลาดในการประกาศชื่อผู้ครองมงกุฎผู้หญิงที่สวยที่สุดในจักรวาลปีนี้ จากมิสฟิลิปปินส์เป็นมิสโคลอมเบีย ของ สตีฟ ฮาร์วีย์ พิธีกรคนดัง จนเป็นที่ฮือฮาและช็อกกันไปทั้งโลก กลายเป็นกระแสดราม่าที่คนวิจารณ์กันขรม,ขณะเดียวกันระหว่างที่คนไทยกำลังชื่นชมรางวัลชุดประจำชาติยอดเยี่ยม คือชุด ตุ๊กตุ๊ก ไทยแลนด์ ที่น้องแนท-อนิพรณ์ เฉลิมบูรณะวงศ์ มิสยูนิเวิร์สไทยแลนด์และทีมผู้ออกแบบชุดทำสำเร็จ โดยไปคว้ารางวัลจากเวทีการประกวดมิสยูนิเวิร์ส 2015 เป็นเกียรติยศของชาติและสร้างชื่อให้ไทยดังก้องโลกอีกครั้งในชุดดังกล่าวที่คนทั่วโลกรู้จักกันดี ก็ได้มีชาวไทยบางคน มือไม่พายแต่กลับเอาเท้าราน้ำ ออกมาวิพากษ์วิจารณ์ชุดตุ๊กตุ๊กฯ จนทำให้เกิดกระแสต่อต้านผู้ที่ไม่เห็นด้วยกับชุดประจำชาติ ที่น้องแนทได้รับกันอย่างหนัก,ทั้งนี้ เรื่องราวที่กลายเป็นกระแสวิจารณ์ในโลกโซเชียล เกิดขึ้นภายหลังที่นายสุชาติ สวัสดิ์ศรี หรือสิงห์สนามหลวง ศิลปินแห่งชาติ สาขาวรรณศิลป์ พ.ศ.2554 ออกมาโพสต์เฟซบุ๊ก เมื่อวันที่ 21 ธ.ค. แสดงความคิดเห็นถึงชุด ตุ๊กตุ๊กไทยแลนด์ ที่ ,น้องแนท น.ส. อนิพรณ์ เฉลิมบูรณะวงศ์ มิสยูนิเวิร์สไทยแลนด์ สวมใส่บนเวทีการประกวดมิสยูนิเวิร์ส 2015 และคว้ารางวัลชุดประจำชาติยอดเยี่ยมมาครอง ว่า รสนิยมห่วยแตกพร้อมกับพยายามโยงเรื่องการเมืองเข้าไปในการโพสต์ข้อความ จนทำให้คนไทยส่วนหนึ่ง ไม่พอใจในคำวิจารณ์ของศิลปินแห่งชาติผู้นี้นั้น,เกี่ยวกับเรื่องนี้ นายชาย นครชัย ผอ.สำนักงานศิลปวัฒนธรรมร่วมสมัย กล่าวว่า ในฐานะที่สำนักงาน ศิลปวัฒนธรรมร่วมสมัยหรือ สศร. มีบทบาทในการสนับสนุนการออกแบบชุด ตุ๊กตุ๊กไทยแลนด์ ที่ใช้ในการประกวดครั้งนี้ โดยคิดว่า เรามีความพยายามนำเสนอเอกลักษณ์เด่นๆของประเทศไทย จึงเลยคิดถึงรถตุ๊กตุ๊ก ซึ่งเป็นที่รู้จักของชาวต่างชาติออกมาให้เห็นมุมที่โดดเด่นและน่าจดจำ ที่สำคัญ เท่าที่ได้พูดคุยกับนายหิรัญกฤษฏิ์ ภัทรบริบูลย์กุล นักวิชาการวัฒนธรรมปฏิบัติการของ สศร. ผู้ออกแบบชุดที่ได้รางวัลนี้ ทราบว่ามีความตั้งใจที่จะผลิตชุดออกมาให้ตอบโจทย์การเผยแพร่สิ่งที่น่าสนใจของประเทศไทย ออกไปให้คนทั่วโลกได้เห็น การที่ได้รับรางวัลครั้งนี้ คิดว่าคนไทยเกือบทั้งประเทศ ร่วมยินดีกับความสำเร็จดังกล่าว ส่วนการที่ศิลปินแห่งชาติผู้นั้น ออกมาแสดงความคิดเห็น ถือเป็นสิทธิส่วนบุคคลที่สามารถทำได้ เพราะไทย เป็นประเทศประชาธิปไตย คิดว่าทุกฝ่ายยินดีรับฟังอีกเสียงสะท้อนหนึ่ง,อย่างไรก็ตาม ผู้สื่อข่าวได้ติดต่อไปยังนายหิรัญกฤษฏิ์ ซึ่งเดินทางไปกับกองประกวดที่สหรัฐอเมริกา ผ่านทางข้อความไลน์ ได้รับข้อความตอบกลับ ว่า รู้สึกยินดีมากที่ชุดตุ๊กตุ๊ก ไทยแลนด์ ได้รับรางวัลจากเวทีมิสยูนิเวิร์ส 2015 และกองประกวดจะจัดสัมภาษณ์วันที่ 27 ธ.ค. พร้อมกับน้องแนท ที่สนามบินสุวรรณภูมิ,วันเดียวกัน นางกอบกาญจน์ วัฒนวรางกูร รมว.การท่องเที่ยวและกีฬา เปิดเผยว่า ดีใจที่ชุด ตุ๊กตุ๊กไทยแลนด์ คว้ารางวัลชุดประจำชาติยอดเยี่ยมจากเวทีประกวดมิสยูนิเวิร์ส ด้วยคะแนนโหวตอย่างถล่มทลาย ขอชื่นชมแนวคิดผู้ออกแบบ เป็นความสวยที่กลั่นออกจากความคิดสร้างสรรค์ ทำให้เห็นว่าประเทศไทยไม่หยุดพัฒนาทางความคิด นอกจากนี้ ยังช่วยให้รถตุ๊กตุ๊กเข้าไปอยู่ในสายตาและเป็นที่รู้จักของนานาประเทศมากขึ้น เชื่อว่าจะเป็นผลดีกับการท่องเที่ยวของไทย สอดคล้องกับเรื่องที่เราผลักดันการเดินทางด้วยรถท้องถิ่น เช่น หากไปจังหวัดลำปาง ก็ต้องมานั่งรถม้า หรือมา กทม. ก็ต้องขึ้นรถตุ๊กตุ๊ก ชมความงดงามรอบเกาะรัตนโกสินทร์ ส่วนกรณีที่จะนำน้องแนท น.ส.อนิพรณ์ เฉลิมบูรณะวงศ์ มิสยูนิเวิร์สไทยแลนด์ มาโปรโมตเรื่องการท่องเที่ยวนั้น เป็นเรื่องที่เราจะมาว่ากันต่อไป อย่างไรก็ตาม เรามีการท่องเที่ยวแห่งประเทศไทย เป็นผู้ให้การสนับสนุนอยู่แล้ว จะเห็นได้ว่า ชุดตุ๊กตุ๊กไทยแลนด์ ที่น้องแนทสวมใส่ มีโลโก้อะเมซซิ่งไทยแลนด์ โฉมใหม่ที่เป็นรูปรอยยิ้มมาแสดงด้วย,ด้านความเห็นของผู้คนในโลกออนไลน์อย่างเฟซบุ๊ก มีสมาชิกเข้าไปแสดงความเห็นตามเพจสำนักข่าวหลายๆแห่ง ที่ลงข่าวกรณีนายสุชาติ สวัสดิ์ศรี ศิลปินแห่งชาติ ตำหนิชุดตุ๊กตุ๊กไทยแลนด์ ซึ่งชาวเน็ตส่วนใหญ่ต่างไม่เห็นด้วยและต่อว่านายสุชาติกันอย่างรุนแรง ที่ออกมาวิพากษ์วิจารณ์ด้วยการนำเอาเรื่องการเมืองมาเกี่ยวข้อง ทั้งที่ไม่ได้เป็นเรื่องที่เกี่ยวข้องกันเลย บางคนถามกลับไปว่าต้องการอยากดังหรือไม่,ส่วนเพจชื่อดังอย่าง Drama-addict จ่าพิชิต แอดมินเพจได้โพสต์เฟซบุ๊กแสดงความเห็นกรณีนี้เช่นเดียวกัน ว่า อืม ใครจะชอบหรือไม่ชอบชุดตุ๊กตุ๊ก นี่ก็เป็นสิทธิของคุณนะ ตามรสนิยมได้เลย แต่อย่างน้อย คนไทยด้วยกัน เห็นคนไทยได้ไปประกวดในเวทีระดับโลก แถมมีลุ้นยิ่งกว่าปีไหนๆ ในรอบสามสิบปีที่ผ่านมา ใจคอไม่คิดจะช่วยเชียร์กันซักหน่อยเลยเรอะ หรือต่อให้ไม่คิดจะเชียร์ ไม่ต้องแช่งซ้ำก็ได้ นี่อะไร แถมยังลากเข้าการเมืองอีก,สำหรับข้อความที่นายสุชาติโพสต์ในเฟซบุ๊ก มีว่า ความเสื่อมของ กะลาแลนด์ นี่หรือ Best National Costume ของคณะกรรมการ Miss Universe นี่คือรสนิยมห่วยแตกเพราะความเฮฮาเสียมากกว่า อย่างไรก็ตาม ถ้าหากเข้ารอบเป็น Miss Universe นางสาวรถตุ๊กตุ๊กคันนี้ก็อาจจะโดนกรรมการตั้งคำถามให้ตอบ เช่น หนูคิดอย่างไรกับเรื่องรัฐประหารที่บ้านของหนู? หรือเอาที่เบาหน่อยก็อาจเป็น หนูมีความเห็นอย่างไรเกี่ยวกับเรื่อง ม.112 ในประเทศของหนู ? ดีแล้วที่หนู ตกรอบ ได้มาแค่ รสนิยมห่วยแตก ของคณะกรรมการที่เรียกว่า Best National Costume ถ้าสังเกตให้ดีอาจเห็นนกหวีดอยู่ตรงไหนสักแห่งก็ได้,ส่วนกระแสดราม่าเรื่องมงกุฎลงผิดหัวเพราะพิธีกรทำเหตุ ที่ยังเป็นทอล์กออฟเดอะเวิลด์ และเป็นเรื่องคาใจชาวโคลอมเบียทั้งประเทศนั้น เมื่อวันที่ 21 ธ.ค. นายฮวน มานูเอล ซานโตส ประธานาธิบดีโคลอมเบีย เผยแพร่ข้อความผ่านเครือข่ายออนไลน์ทวิตเตอร์ สนับสนุน น.ส.อารีอาดนา กูเตียร์เรซ อรีวาโล มิสโคลอมเบีย ที่เป็นตัวแทนเข้าประกวดเวทีสาวงามระดับโลก มิสยูนิเวิร์สครั้งที่ 64 ซึ่งจัดขึ้นที่สหรัฐฯ เมื่อค่ำวันที่ 20 ธ.ค. (ตามเวลาท้องถิ่นสหรัฐฯ) และพิธีกรรายการประกาศผลผิดว่า น.ส.อารีอาดนาเป็นผู้ชนะเลิศการประกวด ก่อนแถลงแก้ไขว่า น.ส.เพีย อลอนโซ เวิร์ทซ์บาค จากประเทศฟิลิปปินส์ เป็นผู้ชนะเลิศที่แท้จริง โดยประธานาธิบดีซานโตสระบุว่า ตนและชาวโคลอมเบียได้เห็นภาพที่ น.ส.อรีวาโลได้รับการสวมมงกุฎบนเวทีมิสยูนิเวิร์ส และ น.ส.อรีวาโลจะยังคงเป็นมิสยูนิเวิร์สของชาวโคลอมเบียต่อไป,ขณะเดียวกัน เว็บไซต์คาราคอล วิทยุข่าวของโคลอมเบีย ได้รายงานถึงกระแสความไม่พอใจต่อความผิดพลาดของผู้จัดมิสยูนิเวิร์สครั้งนี้ โดยระบุว่า นายอาเบลาร์โด เดลา เอสปรีเอลา ทนายความชื่อดังของโคลอมเบียได้โพสต์ข้อความผ่านทวิตเตอร์ วิพากษ์วิจารณ์ถึงเรื่องที่เกิดขึ้นว่า ความเสียหายอันประเมินค่าไม่ได้ที่เกิดขึ้นไม่ใช่เฉพาะทางกายแต่เป็นทางใจด้วย ชาวโคลอมเบีย 40 ล้านคน ต่างได้รับผลกระทบจากเหตุการณ์ครั้งนี้ มงกุฎเป็นสิทธิของเราแล้ว ใครจะมาเอาไปไม่ได้ ตนและเพื่อนทนายความอีก 2 คน อยู่ระหว่างร่างจดหมายร้องเรียน เตรียมยื่นให้กับผู้จัดงาน ส่วนญาติของ น.ส.อารีอาดนา กูเตียร์เรซ อรีวาโล ผู้ไม่เปิดเผยนาม กล่าวว่า มงกุฎของเราถูกขโมยไปต่อหน้าต่อตา ความผิดพลาดครั้งนี้เป็นการทำลายความฝันของคนทั้งประเทศ และยังทำให้ น.ส.อารีอาดนาได้รับความอับอายกลางสาธารณชน,ขณะที่นายสตีฟ ฮาร์วีย์ พิธีกรบนเวทีประกวด ซึ่งประกาศผลผิดพลาด ตกเป็นเป้าโจมตีและล้อเลียนในหมู่ผู้ใช้อินเตอร์เน็ตทั่วโลก ขณะเดียวกันก็มีผู้สงสัยว่าเหตุที่เกิดขึ้น เป็นการแสดงเพื่อให้มีผู้กล่าวถึงการประกวดเพิ่มขึ้นหรือไม่ ผู้ใช้อินเตอร์เน็ตบางรายแพร่ข่าวลือว่า นายฮาร์วีย์ดื่มสุราขณะอยู่หลังเวทีการประกวดด้วย ขณะที่วันเดียวกัน กองประกวดนางงามเปอร์โตริโกสั่งระงับการปฏิบัติหน้าที่ของ น.ส.เดสทินี เวเลซ ผู้ดำรงตำแหน่งนางงามเปอร์โตริโกปี 2558 เป็นการชั่วคราว หลัง น.ส.เวเลซเผยแพร่ข้อความ โจมตีชาวมุสลิมผ่านเครือข่ายออนไลน์ทวิตเตอร์
กระแสดราม่า มงกุฎลงผิดหัว ยังเป็นทอล์กออฟเดอะเวิลด์ไม่จบ ชาวโคลอมเบียปลอบใจ อารีอาดนา กูเตียร์เรซ อรีวาโล มิสโคลอมเบียว่า ยังเป็นมิสยูนิเวิร์สในใจเพื่อนร่วมชาติตลอดไป
ข่าวหน้า1,ทอล์กออฟเดอะเวิลด์,มงกุฎลงผิดหัว,ตุ๊กตุ๊กไทยแลนด์,ศิลปินแห่งชาติ,สุชาติ สวัสดิ์ศรี,ชุดห่วย,วิพากษ์วิจารณ์,ข่าว,ไทยรัฐฉบับพิมพ์